
[bookmark: _Toc241668899]PLANEERINGU KOOSTAMISEL ARVESTAMISELE KUULUVAD PLANEERINGUD, ÕIGUSAKTID JA MUUD ALUSMATERJALID

· Rae Vallavolikogu 15.10.2024 otsusega nr 134 kehtestatud Rae valla põhjapiirkonna üldplaneering;
· Planeerimisseadus;
· Ehitusseadustik;
· Haljastuse hindamise metoodika ning avaliku ala haljastuse nõuded (Rae Vallavalitsuse 30.08.2022 määrus nr 18);
· Planeeringu vormistamisele ja ülesehitusele esitatavad nõuded (riigihalduse ministri 17.10.2019 määrus nr 50);
· Rae valla arengukava muutmine ja vastuvõtmine (Rae Vallavolikogu 19.11.2024 määrus nr 51);
· Rae valla ühisveevärgi ja -kanalisatsiooni ning sademevee ärajuhtimise arendamise kava aastateks 2024 – 2035 (Rae Vallavolikogu 20.05.2024 määrus nr 46);
· Rae valla jäätmehoolduseeskiri (Rae Vallavolikogu 15.06.2021 määrus nr 73, muudetud 19.12.2023 määrusega nr 40 ja 16.09.2025 määrusega nr 68);
· Rae valla rajatiste väljaehitamise ja väljaehitamisega seotud kulude kandmise kokkuleppimise kord (Rae Vallavalitsuse 25.10.2022 määrus nr 23);
· Digitaalselt teostatavate geodeetiliste alusplaanide, projektide, teostusjooniste ja detailplaneeringute esitamise kord (Rae Vallavalitsuse 15.02.2011 määrus nr 13);
· Detailplaneeringute koostamise ning vormistamise juhend (Rae Vallavalitsuse 15.02.2011 määrus nr 14);
· Rae valla kliima- ja energiakava 2030;
· Rae valla liikuvusuuring 2025;
· Eesti standard EVS 843:2016 „Linnatänavad”;
· siseministri 30.03.2017 määrus nr 17 „Ehitisele esitatavad tuleohutusnõuded”;
· siseministri 18.02.2021 määrus nr 10 „Veevõtukoha rajamise, katsetamise, kasutamise, korrashoiu, tähistamise ja teabevahetuse nõuded, tingimused ning kord”;
· kontaktvööndis kehtestatud detailplaneeringud;
· muud asjakohased õigusaktid, standardid, normatiivid.

[bookmark: _Toc241668901]Planeeringu eesmärk
Detailplaneeringu koostamise eesmärgiks on liita Peetri alevikus paiknevad Allikumetsa ja Reti tee 17 kinnistud üheks krundiks ning muuta olemasolevate maatulundusmaa ja elamumaa sihtotstarvet, moodustades ärimaa sihtotstarbega krundi. Moodustatavale ärimaa krundile määratakse ehitusõigus ja hoonestustingimused kaubandus-, toitlustus- ja teenindushoone ning kontori- ja büroohoone rajamiseks. Planeeringuga moodustatakse lisaks transpordimaa sihtotstarbega krunt kõrvalmaantee nr 11330 Järveküla–Jüri tee (Vana-Tartu maantee) tee ääres jalgratta- ja jalgtee rajamise tarbeks.
Lisaks antakse detailplaneeringuga lahendus planeeringuala liiklus- ja parkimiskorraldusele, juurdepääsudele, kergliiklusele, haljastusele ja heakorrale ning tehnovõrkudega varustamisele. Planeeringulahenduse koostamisel arvestatakse olemasoleva ja kavandatava hoonestuse, piirkonna teede ja tehnilise taristu ning planeeringuala ja selle lähiümbruse ruumilise arenguga.

[bookmark: _Toc241668902]Planeeritava maa-ala kontaktvööndi analüüs
Planeeringuala asub Harju maakonnas Rae vallas Peetri alevikus, kõrvalmaantee nr 11330 Järveküla–Jüri tee (Vana-Tartu maantee) ääres ning riigitee nr 2 Tallinn–Tartu–Võru–Luhamaa tee (Tartu maantee) läheduses. Planeeringuala paikneb väljakujunenud elamupiirkonna ning Vana-Tartu maantee ja Tartu maantee äärde koondunud äri- ja tootmisalade üleminekualal. Juurdepääs planeeringualale on kavandatud Järveküla–Jüri teelt ja Reti teelt.
Planeeringuala kontaktvöönd on viimastel aastakümnetel intensiivselt arenenud. Rae valla Tallinna-poolses osas on toimunud ulatuslik elamu- ja ärihoonestuse rajamine, mille tulemusena on endised valdavalt hajaasustusega ja maatulundusliku kasutusega alad kujunenud tihedamalt hoonestatud linnalise iseloomuga piirkonnaks. Planeeringuala lähiümbruses paikneb arvukalt kehtestatud detailplaneeringuid ning samuti menetluses olevaid detailplaneeringuid, mille elluviimine tihendab ja mitmekesistab piirkonna maakasutust veelgi. Kontaktvööndis paiknevad detailplaneeringud on kajastatud joonisel AS-02 „Kontaktvööndi analüüs”.
Planeeringuala ümbruses on esindatud mitmesugused maakasutusfunktsioonid. Reti teest lõuna ja lääne poole jäävad valdavalt väikeelamualad, kus paiknevad üksik-, kaksik- ja ridaelamud. Vana-Tartu maantee ning Tartu maantee suunas suureneb äri-, tootmis- ja segafunktsiooniga kinnistute osakaal. Kontaktvööndis paiknevad lisaks elamu-, äri- ja tootmismaadele ühiskondlike ehitiste ning üldkasutatava maa funktsiooniga alad. Planeeringuala paiknemine erinevate maakasutusfunktsioonide kokkupuutekohas loob eeldused elamupiirkonda toetavate äri- ja teenindusfunktsioonide arendamiseks.
Kontaktvööndi hoonestus on eriilmeline. Elamualadel domineerivad valdavalt 1–2-korruselised väikeelamud ja ridaelamud, samas kui äri- ja tootmisaladel esineb kuni 3-korruselisi hooneid. Piirkonnas leidub nii viil- kui ka lamekatusega hooneid ning kasutatud on erinevaid välisviimistlusmaterjale. Elamute puhul on levinud krohv-, puit- ja kiviviimistlus, äri- ja tootmishoonete puhul on kasutatud muu hulgas kergpaneele. Sellest tulenevalt puudub kontaktvööndis ühtne domineeriv arhitektuurne laad ning kavandatava hoonestuse puhul on võimalik lähtuda kaasaegsest, piirkonna ärihoonestusele sobivast arhitektuursest lahendusest.
Kontaktvööndi teedevõrk on valdavalt välja kujunenud ning piirkond on hästi ühendatud nii Peetri aleviku teiste osade kui ka Tallinna linnaga. Peamised piirkonda teenindavad teed on Järveküla–Jüri tee, Reti tee ning läheduses paiknev Tallinn–Tartu–Võru–Luhamaa tee. Planeeringuala läheduses kulgevad olemasolevad jalgratta- ja jalgteed, mis seovad ala Peetri ja Järveküla elamu- ja teeninduspiirkondadega ning laiemalt Rae valla kergliiklusteede võrgustikuga. Kontaktvööndi joonisel on kajastatud ka kavandatavad ja perspektiivsed jalgratta- ja jalgteede ühendused.
Piirkonnas paiknevad igapäevaseks kasutamiseks vajalikud teenused ja ühiskondlikud asutused. Lähim toidupood asub Vana-Tartu maantee ääres ligikaudu 160 m kaugusel planeeringualast. Kontaktvööndis paiknevad ka Kindluse Kool ja Järveküla Lasteaed. Täiendavad kaubandus- ja teenindusasutused paiknevad Peetri alevikus ning Tallinna linnas. Ülemiste piirkond koos suuremate kaubandus- ja teenindusasutustega jääb planeeringualast ligikaudu 7 km ning Rae valla keskus Jüri alevikus ligikaudu 5,5 km kaugusele.
Planeeringuala on ühendatud ühistranspordivõrguga. Bussipeatused paiknevad Järveküla–Jüri tee ääres planeeringuala vahetus läheduses ning võimaldavad ühendust Rae valla teiste asustusüksuste ja Tallinna linnaga. Kontaktvööndi joonisel on näidatud mitu Järveküla–Jüri tee ääres paiknevat bussipeatust. 
Kontaktvööndi analüüsist tulenevalt on planeeringualale ärifunktsiooni kavandamine piirkonna olemasolevat ja perspektiivset maakasutust arvestades sobiv. Planeeringuala paikneb hea ligipääsetavusega asukohas elamupiirkondade ning Vana-Tartu maantee äärse äri- ja tootmishoonestuse vahel. Kavandatav kaubandus-, teenindus- ja büroofunktsioon täiendab piirkonnas olemasolevaid teenuseid ning võimaldab pakkuda läheduses paiknevatele elamualadele täiendavaid igapäevaseid teenuseid. Planeeritav kuni 3-korruseline hoonestus sobitub kontaktvööndi hoonestuslaadiga, kus esineb nii 1–2-korruselist väikeelamute hoonestust kui ka kuni 3-korruselisi äri-, tootmis- ja korterelamuid.

[bookmark: _Toc241668903]Planeeringulahenduse kaalutlused ja põhjendused
Planeeringulahenduse koostamisel on lähtutud planeeringuala asukohast, piirkonna väljakujunenud ja kavandatavast maakasutusest, kontaktvööndi hoonestusstruktuurist ning Rae valla põhjapiirkonna üldplaneeringuga määratud maakasutuse juhtotstarbest.
Planeeringuala paikneb põhjapiirkonna üldplaneeringu kohaselt teenindusettevõtete maa-alal, mis on ette nähtud erinevate äri-, teenindus- ja kaubandushoonete ning neid teenindavate rajatiste rajamiseks. Tegemist on eelkõige elanike teenindamiseks mõeldud ja avaliku juurdepääsuga alaga, millel paiknevad ettevõtted on valdavalt eraomandis. Sellest tulenevalt vastab planeeringuga kavandatav ärimaa kasutusotstarve üldplaneeringus määratud piirkonna arengusuunale.
Planeeringuga liidetakse olemasolevad Allikumetsa ja Reti tee 17 kinnistud ning moodustatakse terviklik ärimaa krunt. Kruntide liitmine võimaldab ala otstarbekamalt kasutada ning kujundada ühtse hoonestus-, liiklus-, parkimis- ja haljastuslahenduse. Ärimaa krundile kavandatakse kaubandus-, toitlustus- ja teenindushoone ning kontori- ja büroohoone maa kasutusotstarve. Planeeringulahendus võimaldab seega rajada piirkonda erinevaid kohalikke elanikke ja ettevõtteid teenindavaid funktsioone. Planeeritud ärikrundile on kavandatud kuni 3-korruseline hoonestus, kusjuures kolmas korrus on lubatud kuni 50% ulatuses, ning hoonete suurim lubatud kõrgus on 12 m.
Ärifunktsiooni kavandamist toetab planeeringuala paiknemine 11330 Järveküla–Jüri tee ääres ning 2 Tallinn–Tartu–Võru–Luhamaa tee läheduses. Tegemist on hästi ligipääsetava asukohaga, mis paikneb elamualade ning Vana-Tartu maantee äärde koondunud äri- ja tootmisalade üleminekualal. Kontaktvööndis esineb juba mitmesuguseid äri- ja tootmisfunktsioone ning piirkonnas paiknevad tihedad elamualad, ühiskondlikud hooned ja igapäevateenused. Seetõttu täiendab kavandatav ärifunktsioon piirkonna olemasolevat maakasutusstruktuuri ja teenuste võrgustikku.
Planeeringulahenduse kujundamisel on arvestatud ka ala paiknemisega elamupiirkonna vahetus läheduses. Hoonestuse paiknemise, haljastuse ja liikluskorralduse lahendamisel on eesmärgiks vähendada kavandatava äritegevuse võimalikku mõju naaberaladele ning kujundada sujuv üleminek erineva kasutusotstarbega alade vahel. Järveküla–Jüri tee ja Reti tee äärde ning naaberkinnistute suunas kavandatav haljastus aitab liigendada ärikrunti ja siduda uut hoonestust ümbritseva keskkonnaga.
Planeeringuala hea ühendatus olemasoleva teedevõrgu, jalgratta- ja jalgteede ning ühistranspordiga loob võimalused alale juurdepääsuks erinevate liikumisviisidega. Planeeringulahendusega nähakse ette vajalikud juurdepääsud, parkimiskohad ning jalakäijate ja jalgratturite ühendused, sidudes kavandatava äriala olemasoleva liikumisvõrgustikuga.

Detailplaneeringu lahendus on kooskõlas Rae Vallavolikogu 15.10.2024 otsusega nr 134 kehtestatud Rae valla põhjapiirkonna üldplaneeringuga. Üldplaneeringu kohaselt paikneb planeeringuala P5 piirkonnas, valdavalt teenindusettevõtete maa-alal (Bt) ning planeeringuala lääneossa ulatub kaitsehaljastuse maa-ala (Hk).
Teenindusettevõtete maa-ala on ette nähtud erinevate äri-, teenindus- ja kaubandushoonete ning neid teenindavate rajatiste rajamiseks. Detailplaneeringuga kavandatakse ärimaa sihtotstarbega krunt, millele antakse ehitusõigus kaubandus-, toitlustus- ja teenindushoone ning kontori- ja büroohoone rajamiseks. Seega vastab kavandatav maakasutus üldplaneeringuga määratud juhtotstarbele. 
Üldplaneeringuga määratud kaitsehaljastuse maa-alal tuleb ette näha mitmerindeline kõrghaljastus, mille eesmärk on muu hulgas erineva kasutusotstarbega alade eraldamine. Planeeringulahenduses on sellega arvestatud ning ala lääneossa, Reti tee ja elamualade suunas, on kavandatud haljastatud puhverala, kuhu nähakse ette kõrghaljastuse rajamine. Puhverala aitab eraldada kavandatavat äriala kõrval paiknevatest elamualadest ning vähendada võimalikke häiringuid. 
Planeeringulahendus järgib seega Rae valla põhjapiirkonna üldplaneeringus määratud maakasutuse põhimõtteid ning detailplaneering ei sisalda üldplaneeringu põhilahenduse muutmise ettepanekut.

Joonis 1. Väljavõte Rae valla põhjapiirkonna üldplaneeringu maakasutuse kaardist.

Joonis 2. Väljavõte P5 Assaku keskuse piirkonna ehitustingimuste tabelist (Rae valla põhjapiirkonna üldplaneeringu seletuskiri).

[bookmark: _Toc241668906]Planeeringuala asukoht ja iseloomustus
Planeeringuala asub Harju maakonnas Rae vallas Peetri alevikus, kõrvalmaantee nr 11330 Järveküla–Jüri tee (Vana-Tartu maantee) ja Reti tee ääres ning riigitee nr 2 Tallinn–Tartu–Võru–Luhamaa tee läheduses. Planeeringuala suurus on ligikaudu 1,05 ha ning see hõlmab Allikumetsa ja Reti tee 17 kinnistuid ning lähiala.

Tabel 1. Planeeringuala maakasutus ja hoonestus.
	Aadress
	Katastritunnus
	Sihtotstarve
	Pindala

	Allikumetsa
	65301:001:0056
	Maatulundusmaa 100%
	7723 m²

	Reti tee 17
	65301:001:1418
	Elamumaa 100%
	2764 m²



Planeeringuala on hoonestamata.

Planeeringuala lähiümbruse maakasutus on mitmekesine. Planeeringuala piirneb transpordimaa, ärimaa, äri- ja tootmismaa, elamumaa ning elamu- ja maatulundusmaa katastriüksustega.
Planeeringuala ümbruses paiknevad kuni 2-korruseliste üksik- ja kaksikelamud ning äri- ja tootmisfunktsiooniga alad, kus hoonestus on valdavalt kuni 2–3-korruseline. Elamumaa kinnistuid paikneb nii planeeringualast lääne, lõuna kui ka kirde suunas. Planeeringuala paikneb seega erineva kasutusotstarbe ja hoonestuslaadiga alade üleminekupiirkonnas.

Tabel 2. Planeeringualaga külgnevad kinnistud.
	Aadress
	Sihtotstarve

	11330 Järveküla-Jüri tee
	Transpordimaa 100%

	11330 Järveküla-Jüri tee L14
	Transpordimaa 100%

	Reti tee 23
	Ärimaa 100%

	Reti tee 21
	Tootmismaa 50%, ärimaa 50%

	Reti tee 19
	Tootmismaa 50%, ärimaa 50%

	Reti tee L7
	Transpordimaa 100%

	Reti tee 15
	Elamumaa 100%

	Vana-Tartu mnt 69a
	Elamumaa 60%, maatulundusmaa 40%

	Vana-Tartu mnt 67
	Elamumaa 60%, maatulundusmaa 40%


[bookmark: _Toc497647801]
[bookmark: _Toc241668909]Olemasolevad teed ja juurdepääsud
Planeeringuala külgneb põhjaosas kõrvalmaanteega nr 11330 Järveküla–Jüri tee (Vana-Tartu maantee) ning lääneosas Reti teega. Mõlemad teed on asfaltkattega. Järveküla–Jüri tee ja Reti tee ääres paiknevad olemasolevad jalgratta- ja jalgteed.
Planeeringuala on olemasoleva teedevõrgu kaudu hästi ühendatud Peetri aleviku ja lähipiirkonnaga. Järveküla–Jüri tee kaudu on tagatud ühendus läheduses paikneva riigiteega nr 2 Tallinn–Tartu–Võru–Luhamaa ning Reti tee kaudu ümbritsevate elamu- ja ärialadega.
Planeeringuala on hästi ühendatud ka ühistranspordivõrguga. Järveküla–Jüri tee ääres paiknevad planeeringuala vahetus läheduses bussipeatused, mis võimaldavad ühistranspordiühendust Rae valla teiste piirkondade ja Tallinna linnaga.

[bookmark: _Toc497647802][bookmark: _Toc241668910]Olemasolev tehnovarustus
Planeeritav ala paikneb Peetri aleviku tsentraalsete tehnovõrkudega varustatud piirkonnas.
Reti teel paiknevad tehnovõrgud:
· veetorustik;
· reovee kanalisatsioonitorustik;
· sademevee kanalisatsioonitorustik;
· madalpinge maakaabel;
· gaasitorustik.
Olemasolev tehnovarustus on esitatud joonisel AS-03 Tugiplaan ja AS-04 Põhijoonis.

[bookmark: _Toc497647803][bookmark: _Toc241668911]Olemasolev haljastus ja keskkond
Planeeringuala on valdavalt loodusliku ja metsailmelise haljastusega. Puittaimestik koosneb peamiselt kuldkaskedest, lisaks kasvab alal harilikke kuuski, pärnasid, künnapuid, toomingaid, leppi ning teisi leht- ja okaspuid. Puittaimestik paikneb alal ebaühtlaselt, moodustades kohati tihedamaid puuderühmi.
Planeeringuala loodepiiri ääres paikneb olemasolev kraav.

[bookmark: _Toc497647804][bookmark: _Toc241668912]Kehtivad piirangud
Planeeritaval alal kehtivad kitsendused:
· veetorustiku kaitsevöönd äärmise toru teljest 2 meetrit mõlemale poole toru;
· reovee kanalisatsioonitorustiku kaitsevöönd äärmise toru teljest 2 meetrit mõlemale poole toru;
· gaasitorustiku kaitsevöönd äärmise toru teljest 1 meetrit mõlemale poole toru;
· maakaabli kaitsevöönd äärmise kaabli teljest 1 meeter mõlemale poole;
· 11330 Järveküla-Jüri tee kaitsevöönd 30 m.


[bookmark: _Toc497647805][bookmark: _Toc241668913]PLANEERINGU ETTEPANEK

[bookmark: _Toc497647806][bookmark: _Toc241668914]Krundijaotus ja hoonestusala
Planeeringuga liidetakse olemasolevad Allikumetsa ja Reti tee 17 kinnistud ning moodustatakse üks ärimaa sihtotstarbega krunt. Lisaks moodustatakse planeeringuala ulatuses vajalik transpordimaa sihtotstarbega krunt.
Ärimaa krundile määratakse ehitusõigus kuni 3-korruselise ärihoone rajamiseks. Hoone on ette nähtud kaubandus- ja teeninduspindade või väikeettevõtlust toetavate tegevuste tarbeks, pakkudes piirkonna elanikele igapäevaseid teenuseid ning töökohti.
Krundile kavandatavad hooned ja tegevused peavad olema kooskõlas ümbritseva elukeskkonnaga. Kruntide hoonestamisel ei ole lubatud elamistingimusi halvendav äritegevus ega tootmistegevus, millega kaasneb ülenormatiivne müra, vibratsioon, lõhnahäiring, õhusaaste või muu negatiivne keskkonnamõju. Lubatud on üksnes sellised äri- ja teenindusfunktsioonid, mis ei kahjusta läheduses paiknevate elamute kasutustingimusi ega vähenda piirkonna elukeskkonna kvaliteeti.

Tabel 3. Krundijaotus.
	Pos nr
	Suurus (m²)
	Sihtotstarve
(detailplaneeringu liikide kaupa)
	Sihtotstarve
(katastriüksuse liikide kaupa)

	1
	10 140
	kontori- ja büroohoone maa / kaubandus-, toitlustus- ja teenindushoone maa
	ärimaa

	2
	347
	tee ja tänava maa
	transpordimaa



Ärimaa krundile on määratud hoonestusala, mille piires võib rajada ehitusõigusega lubatud hooneid. Hoonestusala määramisel on arvestatud kinnistu piiride, olemasolevate ja planeeritavate tehnovõrkude, juurdepääsude, teede ning planeeringuala lääneossa kavandatud kaitsehaljastusega. Hoonestusala paiknemine ja ulatus on näidatud põhijoonisel. Järveküla–Jüri tee kaitsevööndi laius on 30 meetrit. Rae valla põhjapiirkonna üldplaneering võimaldab teeäärse hoonestusala määrata kuni 10 meetri kaugusele krundi piirist. Detailplaneeringuga on hoonestusala kavandatud Järveküla–Jüri tee pool 7 m kaugusele krundi piirist ja minimaalselt 14,8 meetri kaugusele sõiduteest, mistõttu ulatub hoonestusala tee kaitsevööndisse.
Hoonestusala lähemale kavandamine on põhjendatud Järveküla–Jüri tee ääres väljakujunenud hoonestusstruktuuriga. Planeeringualast ida pool paiknevad olemasolevad ärihooned samuti tee kaitsevööndis: Rimi kaupluse hoone paikneb ligikaudu 17,6 meetri ning sellest ida pool asuv ärihoone ligikaudu 13 meetri kaugusel Järveküla–Jüri teest. Planeeritud hoonestusala jätkab seega piirkonnas olemasolevat teeäärset hoonestuslaadi ja võimaldab kujundada Järveküla–Jüri tee äärde sidusama ehitusfrondi.

[bookmark: _Toc241668915]Krundi ehitusõigus
Krundi ehitusõigusega määratakse planeerimisseaduse § 126 lg 4 kohaselt:
1. krundi kasutamise sihtotstarve või sihtotstarbed;
2. hoonete või olulise avaliku huviga rajatiste suurim lubatud arv või nende puudumine maa-alal;
3. hoonete või olulise avaliku huviga rajatiste suurim lubatud ehitisealune pind;
4. hoonete või olulise avaliku huviga rajatiste lubatud maksimaalne kõrgus;
5. asjakohasel juhul hoonete või olulise avaliku huviga rajatiste suurim lubatud sügavus.
Hoonete või olulise avaliku huviga rajatiste suurimat lubatud sügavust detailplaneeringuga ei määrata.
Planeeringuga määratud krundi ehitusõigused on toodud joonisel AS-04 Põhijoonis kruntide ehitusõiguse ja kruntide ehitusõiguse akendes.

Tabel 4. Krundi ehitusõigus.
	Pos nr
	Krundi kasutamise sihtotstarve või sihtotstarbed // katastriüksuse sihtotstarve
	Ehitiste suurim lubatud arv või nende puudumine maa-alal (põhi- hoone / abihoone)
	Ehitise- alune pind
	Ehitiste lubatud max kõrgus. Põhihoone / abihoone
	Põhihoone suurim korruselisus maapealne / maa-alune
	Abihoone suurim korruselisus maapealne / maa-alune

	1
	ÄB/ÄK 100% // Ä 100%
	3 (2 / 1)
	4056 m²
	12 m / 5 m
	3* / -1
	1 / -

	2
	LT 100% // L 100%
	-
	-
	-
	-
	-


*3. korrus kuni 50% ulatuses

Lubatud suurim ehitisealune pind näitab kõikide ehitiste suurimat lubatud pinda, s.t selle alla lähevad kõik ehitusloakohustuslikud ja ehitusloakohustuseta ehitised.
Hoonete maa-alustele korrustele eluruumide rajamine ei ole lubatud. Maa-alused korrused on ette nähtud hoonet teenindavate tehniliste ruumide, panipaikade, parkimiskohtade, varjendite ning muude abi- ja teenindusfunktsioonide kavandamiseks.
Hoonestuslahendus peab tagama hoone sobitumise ümbritsevasse keskkonda ning looma kvaliteetse tänavaruumi.

[bookmark: _Toc497647808][bookmark: _Toc241668916]Ehitiste arhitektuurinõuded
Katusekalle:	0 – 15°
Välisviimistluse materjalid:	puit, kivi, betoon, krohv, tellis, ilmastikukindel ehitusplaat
Katusematerjal:	rullmaterjal, kivi, plekk, päikesepaneel

Hoone ±0.00 on planeeritavast maapinnast 0,2 – 0,5 m kõrgemal.
Viimistlusmaterjalide valikul ning hoonete arhitektuurse lahenduse kavandamisel tuleb lähtuda kontaktvööndi üldisest lahendusest ja valdavalt väljakujunenud arhitektuuristiilist. Projekteeritavate hoonete arhitektuurne lahendus peab arvestama naaberhoonestuse mahtude ja proportsioonidega ning olema kaasaegne ja kõrgetasemeline. Hoonetele tuleb kavandada nende arhitektuurse lahenduse ja ümbritseva hoonestusega sobivad katusetüübid. Põhihoonete fassaadid tuleb liigendada vormi, materjalide ja värvilahenduse kaudu, vältides suuri monotoonseid fassaadipindu. Teede ja avaliku ruumi poole tuleb kavandada esinduslikud fassaadid ning kasutada kvaliteetseid ja esinduslikke viimistlusmaterjale. Värvilahenduses tuleb eelistada heledaid, sooje ja looduslähedasi toone. Keelatud on naturaalseid materjale imiteerivate viimistlusmaterjalide kasutamine. Abihooned ja muud mahulised rajatised peavad arhitektuurselt haakuma põhihoonega.
Hoonete asendiplaanilise lahenduse koostamisel tuleb arvestada naaberkinnistute kasutustingimuste ja privaatsusvajadusega. Hoonete paigutamisel tuleb tagada nõuetekohane insolatsioon.
Abihoonete ja muude rajatiste paigutus peab moodustama loogiliselt toimiva ja tervikliku hooviala, tagades mugavad liikumisteed, puhke- ja mängualad ning tehnilise teenindamise võimalused. Hoonete ja rajatiste täpne paiknemine määratakse ehitusprojekti koostamisel detailplaneeringus määratud hoonestusalade piires.
Hoone eskiisprojekt tuleb enne ehitusloa taotlemist kooskõlastada Rae valla arhitektiga.

[bookmark: _Toc241668917]Ehitusprojekti koostamiseks ja ehitamiseks esitatud nõuded
Planeeritavate hoonete ehitusprojektide koostamisel tuleb arvestada, et kõik tehnilised seadmed (sh soojuspumbad, kliimaseadmed, ventilatsiooniseadmed jm) peavad olema valitud ja paigutatud viisil, mis ei mõjuta negatiivselt hoonete arhitektuurset ilmet ega ümbruskonna visuaalset kvaliteeti.
Kui hoone suletud netopind on vähemalt 1200 m², tuleb hoonesse kavandada varjend. Hoone ehitusprojekti koostamisel tuleb arvestada projekteerimise ajal kehtivate varjenditele esitatavate tehniliste nõuetega.
Ehitusprojektiga tuleb ette näha hooviala terviklik lahendamine, mille käigus kavandada sissepääsude hajumisalad, tagades hoonete sissepääsude juures inimvoogude sujuva liikumise ja kogunemisvõimaluse. Jalakäijate juurdepääsud hoonesse tuleb siduda olemasolevate ja perspektiivsete jalgratta- ja jalgteedega. Kaupade laadimisalad tuleb lahendada viisil, mis ei häiri jalakäijate liikumisteid, ning töötajate puhkealad kavandada liiklusest eraldatud ja kasutajatele mugavasse keskkonda. Lume lükkamise alad tuleb paigutada nii, et need ei takistaks juurdepääse ega ala funktsionaalset kasutust.
Ärihoonete projekteerimisel tuleb lahendada külastajate liikumine ja hoonete teenindamiseks vajalik liiklus eraldatult, et tagada ohutu ja sujuv liikumiskorraldus. Külastajate sissepääsud, liikumisteed ja parkimisalad tuleb kavandada teenindus- ja kaubaveoliiklusest eraldi. Kauba laadimis- ja teenindusalad tuleb võimalusel paigutada elamualadest eemale. Juhul kui see ei ole ruumilahendusest tulenevalt võimalik, tuleb ehitusprojektis ette näha meetmed võimalike visuaalsete ja mürahäiringute vähendamiseks, näiteks haljastuse, müratõkkeelementide, piirete või hoonemahu abil varjestamise kaudu. Laadimisalade kavandamisel tuleb tagada, et nende kasutamine ei põhjustaks ülenormatiivseid häiringuid ümbritsevale elukeskkonnale.
Ehitistele juurdepääsude projekteerimisel tagada liikumis-, nägemis- ja kuulmispuudega inimeste liikumisvõimalused.
Hoonete projekteerimisel tuleb järgida ettevõtlus- ja infotehnoloogiaministri 11.12.2018 määruses nr 63 „Hoone energiatõhususe miinimumnõuded” sätestatud nõudeid ning arvestada projekteerimise ajal kehtivate liginullenergiahoonetele esitatavate nõuetega.
Eluruumide kavandamisel tuleb tagada piisav otsese päikesevalguse kestus ning lähtuda Majandus- ja Kommunikatsiooniministeeriumi 2020. aastal koostatud „Ruumi otsese päikesevalguse (insolatsiooni) kestuse arvutamise juhendist”. Lisaks tuleb tagada piisav päevavalgus vastavalt standardile EVS-EN 17037:2019+A1:2021 „Päevavalgus hoonetes”.
Hoonete projekteerimisel tuleb arvestada standardis EVS 840 „Juhised radoonikaitse meetmete kasutamiseks uutes ja olemasolevates hoonetes” toodud radoonikaitse meetmetega ning vajadusel kavandada ehituslikud meetmed radooniohu vähendamiseks.
Hoonete planeerimisel tuleb lähtuda sotsiaalministri 01.10.2025 määrusest nr 54 „Vibratsiooni piirväärtused elamutes ja ühiskasutusega hoonetes ning vibratsiooni hindamise kord”.
Arvestada keskkonnaministri 16.12.2016 määruse nr 71 „Välisõhus leviva müra normtasemed ja mürataseme mõõtmise, määramise ja hindamise meetodid” lisas 1 toodud III kategooria liiklus- ja tööstusmüra piirväärtustega.

[bookmark: _Toc497647809][bookmark: _Toc241668918]Piirded
Krundi ümbritsemine piirdeaiaga ei ole kohustuslik. See võimaldab vabama liikumise ja hoonete paigutamise kruntidel. Kui on soov rajada piirdeaed, siis on lubatud rajada 2 m kõrguseid piirde- aedu, mille rajamiseks kasutada metallpostidel võrkpiirdeid. Vajadusel võib piirded ette näha mitte kruntide piiridele, vaid ümbritseda kuritegevuse ennetamiseks ladustamise platsid või näidiste alad.
Väravad ei tohi avaneda tänava poole ning torustike kaitsevööndisse piirdeaedade rajamine on keelatud. Piirete paigutamisel tuleb tagata sõiduteede külgnähtavused.
Piirete vajadus selgub ehitusprojekti koostamise staadiumis.

[bookmark: _Toc497647810][bookmark: _Toc241668919]Tänavate maa-alad, liiklus- ja parkimiskorraldus
Planeeritava ala sisene liiklus- ja parkimiskorraldus on kavandatud vastavalt standardile EVS 843:2016 „Linnatänavad”.
Juurdepääs planeeringualale on kavandatud olemasolevalt Järveküla–Jüri teelt (kõrvalmaantee nr 11330) ja Reti teelt. Peamine juurdepääs planeeritavale ärihoonele on kavandatud Järveküla–Jüri teelt, tagades külastajate ja töötajate mugava ning selge liikluskorralduse. Reti tee kaudu on kavandatud eelkõige teenindus- ja kaubaveotranspordi juurdepääs, eraldades selle võimalikult suurel määral kliendiliiklusest ning parandades liiklusohutust ja liiklusvoogude toimimist planeeringualal. 
Planeeringuga moodustatakse Järveküla–Jüri tee äärde 347 m² suurune transpordimaa sihtotstarbega krunt, mis on ette nähtud jalgratta- ja jalgtee rajamiseks. Planeeritud jalgratta- ja jalgtee ühendatakse Reti tee ja Järveküla–Jüri tee ristmikul olemasoleva jalgratta- ja jalgteega.
Ärihoonete teenindusliikluse ja külastajate liikumise täpne lahendus määratakse ehitusprojekti koostamise käigus.
Jalakäijate ja jalgratturite liiklusohutuse tagamiseks tuleb kruntide mahasõidud projekteerida tõstetud aladena. Mahasõitude lahendamisel tuleb tagada jalgratta- ja jalgteel liikujate sujuv ja ohutu liikumine ning rõhutada kergliiklejate eesõigust ristumiskohtades. Mahasõitude täpne tehniline lahendus määratakse ehitusprojekti koostamise käigus.
Parkimine on lahendatud krundi siseselt. Parkimine lahendatakse vastavalt EVS 843:2016 „Linnatänavad” normidele, hoone kontseptsioonile ning reaalsele vajadusele. Suured avaparklad tuleb liigendada väiksemateks, kuni 20-kohalisteks üksusteks, kasutades haljasribasid, põõsarinnet ning kõrghaljastust meeldiva miljöö ja varju andva keskkonna loomiseks. Parkimisalade haljastuse kavandamisel tuleb arvestada selle hilisema hooldamise võimalustega ning kujundada haljastus viisil, mis võimaldab otstarbekat ja lihtsat hooldust.
Planeeringualal parkimine lahendada eelistatult hoonete maa-alusel korrusel. Juhul kui kogu parkimist ei ole võimalik maa-alusele korrusele kavandada, tuleb maapealsed parkimisalad lahendada kvaliteetselt kujundatud väliruumi osana, arvestades haljastuse, liikumisteede ja avaliku ruumi tervikliku lahendusega.
Ehitusprojekti koostamisel tuleb kavandada elektriautode, elektritõukerataste ja elektrijalgrataste laadimistaristu. Tagada elektriautode laadimisvõimalus vähemalt 10% ulatuses kavandatavast parkimiskohtade arvust. Lisaks tuleb ette näha võimalused elektritõukerataste ja elektrijalgrataste laadimiseks ning parkimiseks hoonete sissepääsude ja peamiste liikumisteede läheduses.
Parkimislahendus kruntidel on esialgne ja täpne parkimiskohtade paiknemine ning kogus määratakse hoone ehitusprojekti staadiumis vastavalt projekti koostamise hetkel kehtivale standardile või Rae valla parkimise alusdokumendile, hoone kontseptsioonile ning reaalsele vajadusele.
Tabel 5. Parkimiskohtade kontrollarvutus.
	Krundi pos nr
	Ehitise liik
	Normatiivne parkimiskohtade arvutus
(keskuse klass II kuni IV)
	Planeeritud parkimiskohtade arv

	1
	Asutused 1 / 90
Tööstusettevõte ja ladu 1 / 250
	4075 /  90 = 45
4075 / 250 = 16
	68

	Planeeritaval maa-alal kokku
	61
	68


[bookmark: _Toc497647811]
Jalgrataste parkimine
Ehitusprojekti koostamisel tuleb lahendada jalgrataste parkimine. Jalgrataste parkla kavandamisel tuleb lähtuda ehitusprojekti koostamise ajal kehtivatest standarditest või toetudes selle olemasolul Rae vallas kehtivale parkimise alusdokumendile. Rattaparklad peavad olema rattakasutaja loomuliku liikumistee lähedal, nähtavad, hea juurdepääsuga ning nende kaugus lõppsihtkohast peab olema vastavuses parkimise eesmärgi ja kestusega. Rattaparkla peaks olema paigutatud võimalikult peasissepääsu lähedal. Parkla on võimalik lahendada kahel viisil: hoonesiseselt ja hooneväliselt. Jalgrattaparkla asukoht selgub ehitusprojekti koostamisel.

[bookmark: _Toc241668920]Haljastuse ja heakorra põhimõtted
Planeeringulahenduse koostamisel on lähtutud Rae valla põhjapiirkonna üldplaneeringus sätestatud haljastuse ja heakorra põhimõtetest. Ärimaa krundil on tagatud haljastuse minimaalne osakaal 15% krundi pindalast. Haljastuse rajamisel kasutatakse piirkonda sobivaid puu- ja põõsaliike ning kavandatakse esteetiline ja funktsionaalne haljastus, mis täiendab hoonestust ning parandab välisruumi kvaliteeti.
Elamualade kontaktvööndis on ette nähtud, et vähemalt 40% haljasalast oleks kaetud kõrghaljastusega. Erineva kasutusotstarbega alade eraldamiseks on planeeringulahenduses kavandatud 10 m laiune kaitsehaljastuse puhver planeeringuala kirdepiirile. Kaitsehaljastuse eesmärk on leevendada ärihoone ja seda teenindava liikluse visuaalset mõju, parandada elamuala privaatsust ning luua rohelisem üleminek erineva kasutusotstarbega alade vahel.
Planeeringuala läänepiiril paikneb Rae valla põhjapiirkonna üldplaneeringu kohane kaitsehaljastuse ala, kus on ette nähtud olemasoleva kõrghaljastuse säilitamine, täiendava kõrghaljastuse rajamine ning jalgratta- ja jalgtee kavandamine.
Haljastuse nõutava osakaalu tagamine ning kõrghaljastuse rajamine aitab vähendada kuumasaare efekti, parandada sademevee looduslikku sidumist, suurendada elurikkust ning kujundada kvaliteetset ja kestlikku linnaruumilist keskkonda.
Krundile planeerida minimaalselt iga 300 m² kohta 1 puu täiskasvanukõrgusega min 6 m. Istikute kõrgus min 3,0 m.
Hoonestatava krundi haljastuse lahendus tuleb anda hooneprojekti asendiplaanil.

Tabel 6. Planeeritud (minimaalne) puude arv krundil ja haljasala % krundil.
	Krundi pos nr
	Minimaalne puude arv krundil
	Minimaalne haljasala % krundil

	1
	34
	15



Uushaljastuses sobivad muuhulgas näiteks arukask, harilik mänd, harilik tamm, samuti erinevad pihlakaliigid, toomingad, viirpuid, lodjapuud, kuslapuud, sarapuud, magesõstar, pajud ja remmelgad.
Planeeritud kruntide haljastamisel istutades erinevaid põõsa ja puu liike (erineva õitsemisajaga ja erineva värvusega lehestikega). Erinevat laadi haljastuse sissetoomine loob rahuliku ja samas atraktiivse elukeskkonna.
Haljastuse rajamisel tuleb jälgida, et istikud oleksid liigiehtsad, istikute kõrgus, laius ja võrsekasv peavad olema liigitüüpilised. Istikutel ei tohi olla ohtlikke karantiinseid haigusi, kahjureid, kuivamistunnuseid, kuivanud oksi ja oksatüükaid, rebendeid, murdumisi ega muid vigastusi. Istikud peavad olema nii terved ja tugevad, et nende edasine normaalne kasvamine oleks tagatud. Samuti peavad nad olema liigiomaselt kujundatud.
Istutatav perspektiivne kõrghaljastus ei tohi varjata naaberkrunte päikesevalguse eest. Hoonete ja tehnovõrkude projekteerimisel tagada istutatavate puude ning ehitiste vahelised kujad vastavalt Eesti standardi EVS 843:2016 nõuetele.
Haljastusprojekti koostamisel lähtuda Rae Vallavalitsuse 30.08.2022 määrusest nr 18 „Haljastuse hindamise metoodika ning avaliku ala haljastuse nõuded”.
Hoonete ehitusprojekti koostamisel tuleb arvestada Rae Vallavolikogu 18.10.2022 määrusega nr 11 „Haljastusnõuded projekteerimisel ja ehitamisel Rae vallas”. Puude likvideerimisel lähtuda Rae Vallavalitsuse 22.02.2011 määrusest nr 17 „Puu raieloa andmise kord Rae vallas”. Raietegevuse teostamisel tuleb arvestada pesitsusrahu perioodiga (15.04. – 15.07[footnoteRef:1].). [1:  Täiendav info: https://keskkonnaamet.ee/elusloodus-looduskaitse/pesitsusrahu.] 


[bookmark: _Toc497647813][bookmark: _Toc241668921]Tuleohutusnõuded
Planeeringu tuleohutuse osa koostamisel on aluseks siseministri 30.03.2017 määrus nr 17 „Ehitisele esitatavad tuleohutusnõuded”. Välise tuletõrjevesivarustuse projekteerimisel tuleb lähtuda siseministri 18.02.2021 määruse nr 10 „Veevõtukoha rajamise, katsetamise, kasutamise, korrashoiu, tähistamise ja teabevahetuse nõuded, tingimused ning kord” nõuetest.
Tulekustutusvee lahendus vastavalt standardile EVS 812-6:2012/AC:2016 „Ehitiste tuleohutus. Osa 6: Tuletõrje veevarustus”.
Hoonete täpne tuleohutusklass antakse ehitusprojekti staadiumis.
Lähimad olemasolevad tuletõrje hüdrandid puuduvad.
Päästemeeskonnale on tagatud päästetööde tegemiseks piisav juurdepääs tulekahju kustutamiseks ettenähtud päästevahenditega. Hoonete juurdepääsu teed on vähemalt 3,5 meetrit laiad. Planeeritavale alale on juurdepääs tagatud Turu ja Koolipõllu teelt.

[bookmark: _Toc241668922]Jäätmete prognoos ja käitlemine
Jäätmete käitlemisel juhindutakse jäätmeseadusest ja Rae valla jäätmehoolduseeskirja nõuetest. Prügi kogumine toimub kinnistesse tühjendatavatesse konteineritesse. Prügikonteinerite täpsed asukohad määratakse konkreetse ehitusprojekti asendiplaanil. Jäätmete mahuteid tuleb tühjendada sagedusega, mis väldib mahutite ületäitumise, haisu tekke ja ümbruskonna reostuse. Jäätmete kogumist viia läbi sorteeritult, et võimaldada jäätmete taaskasutamist. Prügi äravedu peab toimuma vastavat kvalifikatsiooni omava ettevõtte poolt, kellega kinnistu omanik sõlmid vastava lepingu. Vastavalt Rae valla jäätmehoolduseeskirjale on jäätmevaldaja jäätmetekitaja või muu isik või riigi- või kohaliku omavalitsuse asutus, kelle valduses on jäätmed. Kokkuleppe alusel on võimalik kahel jäätmevaldajal kasutada ühel kinnistul ühist jäätmemahutit.
Kui konteiner asub lähemal kui 3 meetrit naaberkinnistu piirist, on tarvilik naabri kooskõlastus. Prügikonteinerile tagada võimalikult lihtne liikluskorralduslik ligipääs, järgides Rae valla jäätmehoolduseeskirja ning jäätmevedaja kehtestatud nõudeid konteineri ja selle asukoha suhtes.

Ehitusprojektis tuleb välja tuua:
· jäätmete hinnanguline kogus ja liigitus vastavalt kehtivale jäätmenimistule;
· pinnasetööde mahtude bilanss;
· selgitused jäätmete liigiti kogumiseks ehitusplatsil;
· jäätmete käitlemistoimingud ja -kohad.

[bookmark: _Toc241668923]Meetmed kuritegevuse ennetamiseks
Planeeritaval maa-alal arvestada vajalike meetmetega kuritegevuse ennetamiseks juhindudes dokumendist EVS 809-1:2002 „Kuritegevuse ennetamine. Linnaplaneerimine ja arhitektuur” osa 1: Linnaplaneerimine. Planeeritaval alal on planeerimise ja strateegiate rakendamine võimalik teatud piires, rakendatavad võimalused on järgmised:
· nähtavus,
· juurdepääsuvõimalus,
· territoriaalsus,
· vastupidavus,
· valgustatus.
Käesolev planeering soovitab:
· kinnistu valgustada ja heakorrastada,
· tagada hea nähtavus,
· kasutada vastupidavaid materjale.

Kindlasti soodustab turvalisuse tunde teket üldine heakorrastatus. Korrashoid, eriti kui elanikud ise on motiveeritud aitama kutselisi hooldus- ja koristusorganisatsioone avalikus kasutuses olevate kruntide korrashoiul, suurendab omanikutunnet ning vähendab kuriteohirmu. Ülejäänu oleneb juhtimisstrateegiate rakendamisest.
Ehitusprojekti staadiumis lahendatakse välise valgustuse ja piirdeaedade paiknemine.

[bookmark: _Toc241668924]Planeeringuala tehnilised näitajad
Planeeringuala suurus	1,05 ha
Kavandatud kruntide arv	2
Krunditava ala maa bilanss:
	ärimaa	10 140 m²	97%
	transpordimaa	  347 m²	 3%

[bookmark: _Toc241668925]Tehnovõrkude lahendus
Tehnovõrkude lahendus koostatakse detailplaneeringu järgmises etapis.

1.1.1. [bookmark: _Toc241668926]Vertikaalplaneerimine ja sademevee ärajuhtimine
Vertikaalplaneerimine lahendatakse hoone ehitusprojekti staadiumis ja lahendusega tuleb tagada, et sademevesi ei valguks kõrval maaüksustele. Olemasolevat maapinda võib tõsta maksimaalselt 0,5 m hoonestuse lähialal. Olemasolevat maapinda ei või tõsta kõrgemale hoonestatud naaberkinnistu maapinnast.
Peale hoone ehitamist krundi maapind tasandatakse ja krundisisene vertikaalplaneerimine lahendada hoone ehitusprojekti koosseisus. Vertikaalplaneerimisega tuleb tagada sademevee mitte kaldumine naaberkinnistutele. Hoonete suhtelise kõrguse ±0.00 määramisel lähtuda juurdesõidutee projekteerimisel valitud kõrgusmärkidest.
Tee projekteerimisel arvestada maapinna looduslike kalletega. Teekatte pind rajada kõrgemale ümbritsevast maapinnast.
Sademevee minimeerimise aluseks tuleb võtta Rae valla ühisveevärgi ja kanalisatsiooni ning sademevee ärajuhtimise arendamise kava aastateks 2024 – 2035 peatükk 9.3 „Sademevee käitluse põhiprintsiibid”. Sademevee käitlus peab vastama keskkonnaministri 08.11.2019 määrusele nr 61 „Nõuded reovee puhastamise ning heit-, sademe-, kaevandus-, karjääri- ja jahutusvee suublasse juhtimise kohta, nõuetele vastavuse hindamise meetmed ning saasteainesisalduse piirväärtused”. Lähtuda Eesti standardist EVS 848:2021 „Väliskanalisatsioonivõrk”.
Planeeringuala põhjavee kaitseks kasutada järgmisi meetmeid – mitte immutada reovett või juhtida saasteaineid haljasaladele.
Veeseaduse kohaselt tuleb sademevee käitlemisel eelistada lahendusi, mis võimaldavad sademeveest vabaneda selle tekkekohas, vältides sademevee reostumist. Sademeveest vabanemiseks sademevee suublasse juhtimisel kasutada looduslähedasi lahendusi (nt rohealasid, viibetiike, vihmaaedasid, imbkraave jm), mis võimaldavad sademeveest vabaneda eelkõige maastikukujundamise kaudu, vältides sademevee reostumist. Soovitatav on kasutada sademevee taaskasutamise meetmeid nt wc-poti loputusvesi.
Parklast suunatakse sademeveed I klassi muda-õlipüüduritesse ning puhastatud vesi juhitakse kraavi.
Rakendada säästvaid sademevee lahendusi läbi maastiku kujunduse eesvoolu koormuse vähendamiseks nn äkksadude korral:
· imbväljaku rajamine, tagada sademevee valgumine antud alale vertikaalplaneerimisega;
· kasvukastide ja vihmapeenarde rajamine, sh kohalikud taimed, mis loovad elukohti väiksematele loomadele ja taluvad ajutist üleujutust;
· parkimisalade osaline lühiajaline üleujutamine, mida on võimalik tagada parkimisaladelt äravoolutoru dimensioneerimisega;
· vett läbilaskvate katendite kasutamine parkimisaladel;
· imbväljakute, sh nõvade rajamine.


[bookmark: _Toc241668927]KESKKONNATINGIMUSED JA VÕIMALIKU KESKKONNAMÕJU HINDAMINE

[bookmark: _Toc241668928]Eessõna
Detailplaneeringuga ei kavandata tegevust, mis kuuluks keskkonnamõjude hindamise ja keskkonnajuhtimissüsteemi seaduse paragrahv 6 lõikes 1 nimetatud olulise keskkonnamõjuga tegevuste loetellu, mille puhul keskkonnamõju strateegilise hindamine läbiviimine on kohustuslik.
Kavandatav tegevus oma iseloomult eeldatavalt ohtu ei kujuta. Planeeritava tegevusega ei kaasne eeldatavalt olulisi kahjulikke tagajärgi ja ei avalda olulist mõju ning ei põhjusta keskkonnas pöördumatuid muudatusi.

Lähtetingimused:
· planeeritavad katastriüksused on ehitisregistri andmetel hoonestamata;
· väärtuslik kõrghaljastus planeeritaval alal puudub;
· teadaolevalt ei ole planeeringualal kaitsealuste taimede leiukohti;
· vastavalt Eesti looduse infosüsteemile ning Maa- ja Ruumiameti looduskaitse ja Natura 2000 kaardirakendusele (seisuga 30.07.2026) ei asu detailplaneeringu vahetus läheduses ega ka konkreetsel planeeringualal kaitstavaid loodusobjekte ega Natura 2000 võrgustikualasid, seega mõju kaitstavatele loodusobjektidele ja Natura 2000 alale puudub;
· vastavalt Maa- ja Ruumiameti kultuurimälestiste kaardirakendusele (30.07.2026) ei asu planeeringualal ühtegi arheoloogiamälestist, seega mõju arheoloogiamälestistele puudub;
· vastavalt Maa- ja Ruumiameti geoloogia kaardirakenduse andmetele (30.07.2026) on piirkond kaitsmata põhjaveega ala.

Arvestades eelnimetatud asjaolusid käsitletakse detailsemalt antud peatükis järgnevaid alateemasid, mis on vajalikud planeerimisele järgnevatele kavandatud tegevustele:
· kavandatava tegevusega kaasnev oht inimese tervisele ja keskkonnale ning avariiolukordade esinemise võimalikkus;
· müra ja vibratsioon;
· põhjavesi ja pinnavesi;
· radoon;
· võimaliku keskkonnamõju hindamine;
· õhukvaliteet.

[bookmark: _Toc241668929]Kavandatava tegevusega kaasnev oht inimese tervisele ja keskkonnale ning avariiolukordade esinemise võimalikkus
Oht inimeste tervisele ja keskkonnale ning õnnetuste esinemise võimalikkus on kavandatava tegevuse puhul minimaalne ning võib avalduda hoonete rajamise ehitusprotsessis.
Põhja- ja pinnavee reostust võib põhjustada mõni suurem avarii (kanalisatsioonitoru purunemine, kütuseleke vmt). Õnnetuste vältimiseks tuleb kinni pidada ehitusprojektis ning tööohutust määravates dokumentides esitatud nõuetest. Ehitusprotsessis tuleb kasutada vaid kvaliteetseid ehitusmaterjale ning ehitusmasinaid tuleb hooldada, et vältida võimalikku keskkonnareostust nt lekete näol. Töötajad peavad olema spetsiaalse hariduse ja teadmistega. Mõju on kõige suurem ehitamise ajal, pärast ehitust ei ole täiendavat negatiivset mõju keskkonnale ette näha.
Avariiohtlike olukordade vältimiseks:
· territooriumi korrashoid;
· territooriumile tagada juurdepääs;
· ehitamise ajal ei tohi koormata keskkonda saasteainetega, vältida masinatest tingitud õlireostust, vajalik on ehitusjääkide õigeaegne ja pidev koristamine;
· vajadusel luua ajutine (ehitusaegne) saasteainete kogumise ja puhastamise süsteem.

[bookmark: _Toc241668930]Müra ja vibratsioon
Hoonete planeerimisel ning rajamisel tuleb järgida standardis EVS 842:2003 „Ehitiste heliisolatsiooni- nõuded. Kaitse müra eest” toodud nõudeid ja rakendada sotsiaalministri 12.11.2025 määruses nr 61 „Nõuded müra, sealhulgas ultra- ja infraheli ohutusele elamutes ja ühiskasutusega hoonetes ning helirõhutaseme mõõtmise meetodid” nõudeid.

Mürakaitse rakendamise meetmed:
· hoonete siseruumide kaitseks kasutada müra vähendamiseks hea heliisolatsiooniga seinu ja aknaid. Hoonete planeerimisel ning rajamisel tuleb järgida Eestis kehtivat standardit EVS 842:2003 „Ehitiste heliisolatsiooninõuded. Kaitse müra eest”. Nimetatud standardi kohaselt tuleb eluhoonete välispiiride üksikud elemendid valida selliselt, et välispiiride ühisisolatsioon R`tr,s,w[footnoteRef:2]+Ctr[footnoteRef:3] ei oleks väiksem standardi tabelis 6.3 (välispiiridele esitatavad heliisolatsiooninõuded olenevalt välise müra tasemest) toodud piirväärtusest; [2:  Õhumüra isolatsiooni indeks, arv, mille abil hinnatakse õhumüra isolatsiooni ruumi ja välisisolatsiooni vahel (s.o ehitise välispiiride ja selle elementide heliisolatsiooni).]  [3:  Transpordimüra spektri lahjendustegur vastavalt standardile EVS-EN ISO 717-1.] 

· ehitusaegselt tuleb tagada, et ehitustegevusega kaasnevad müra- ja vibratsioonitasemed ei ületaks ümbruskonnas keskkonnaministri 16.12.2016 määruse nr 71 „Välisõhus leviva müra normtasemed ja mürataseme mõõtmise, määramise ja hindamise meetodid” lisa 1 ja sotsiaalministri 01.10.2025 määrusega nr 54 „Vibratsiooni piirväärtused elamutes ja ühiskasutusega hoonetes ning vibratsiooni hindamise kord” kehtestatud ehitusmüra ja vibratsiooni piirväärtusi. Detailplaneeringu elluviimisega kaasnevad mõjud on seotud uute hoonete ehitamisega ning võimalikud mõjud on eelkõige ehitusaegsed ajutised häiringud (nt ehitusaegne müra, vibratsioon) ja nende ulatus piirneb peamiselt planeeringuala ja lähialaga;
· akende valikul eeskätt hoone teepoolsetel külgedel tuleb tähelepanu pöörata akende heliisolatsioonile teeliiklusest tuleneva müra suhtes. Kasutada tuleb tõhusa heliisolatsiooniga klaaspakettaknaid;
· arvestada planeeritavate hoonete tehniliste seadmete (soojuspumbad, kliimaseadmed, ventilatsioon jms) valikul ja paigutamisel naaberhoonete paiknemisega ning et tehniliste seadmete müra ei ületaks ümbruskonna elamualadel keskkonnaministri 16.12.2016 määruse nr 71 „Välisõhus leviva müra normtasemed ja mürataseme mõõtmise, määramise ja hindamise meetodid” lisa 1 normtasemeid.

[bookmark: _Toc241668931]Põhjavee kaitse
Detailplaneeringu ala on kaitsmata ja nõrgalt kaitstud põhjaveega ala. Kaitsmata põhjaveega alal esineb põhjavee reostumise oht, mille vältimise meetmetena on Rae valla ühisveevärgi ja      -kanalisatsiooni arengukavas piiritletud reovee-kogumisalad ning ette nähtud vee- ja kanalisatsioonitorustike väljaehitamine. Planeeringuala veevarustamine ja kanalisatsioon on lahendatud ÜVK põhiselt, vastavalt Aktsiaselts ELVESO tehnilistele tingimustele. Kuna uute püstitavate hoonete veevarustus ei ole lahendatud lokaalsest (puurkaevust) ning reovett ei käidelda lokaalselt, on tagatud planeeringualal põhjavee kaitse. Põhjavee reostuse vältimise abinõuks on välja ehitatud tehnosüsteemide laitmatu funktsioneerimise tagamine. Ehitustööde käigus jälgida, et ehitusmasinatest ei toimuks lekkeid, mis võiks põhjustada reostust. Detailplaneeringuga haarataval territooriumil intensiivset pinnast, pinna- ja põhjavett ning õhku reostavat majandustegevust ei ole ette nähtud.
Soojuspuuraukude rajamisel tuleb ette näha meetmed põhjavee kaitseks. Kasutada tuleb kinnist soojuspuuraukude lahendust.

[bookmark: _Toc241668932]Radooniriski vähendamise võimalused
Radoon on radioaktiivne gaas, mis tekib raadiumi lagunemisel. Siseõhku tungib radoon hoone all olevast maapinnast, majapidamisveest ning ehitusmaterjalidest. Läbilaskev täitekruusa kiht soodustab radooni imbumist siseruumidesse.
Planeeringualal tuleb arvestada EVS 840:2023 põhimõtteid.
Vajalik kasutada järgnevaid meetmeid, mis on vajalikud radooni hoonesse sattumise vältimiseks: hea ehituskvaliteet, maapinnale rajatud betoonplaadi ja vundamendi liitekohtade, pragude ja läbiviikude tihendamine, tarindite radoonikindlad lahendused (nt radooni kogumissüsteem ehitise aluses pinnases).
Tihendama ja hermetiseerima peab kõik torude ja kaablite läbiviigud põrandast. Kui pinnasest hoonesse tulevad kaablid või torud on paigaldatud hülssidesse, tuleb tihendada nii hülsi ja seina liitekoht, kui ka toru ja kaabli ning hülsi vahe. Lisaks läbiviikude tihendamisele tuleb lisada vundamendi ja betoonplaadi vahelise vuugitihendile ka mastiks, mis hermetiseeriks ka vundamendi ja betoonplaadi vahe.

[bookmark: _Toc241668933]Võimaliku keskkonnamõju hindamine
Detailplaneeringu elluviimisega ei kaasne olulist negatiivset keskkonnamõju, mis võiks ületada tegevuskoha keskkonnataluvust, põhjustada keskkonnas pöördumatuid muutusi. Planeeritava tegevusega ei kaasne eeldatavalt olulisi kahjulikke tagajärgi nagu vee-, pinnase- või õhusaastatus, jäätmeteke, müra, vibratsioon või valgus, soojus-, kiirgus- ja lõhnareostus. Kavandatud tegevus ei avalda olulist mõju, ei sea ohtu inimese tervist, heaolu, kultuuripärandit ega vara. Planeeritava ala vahetusläheduses ei ole kaitstavaid loodusobjekte ega Natura 2000 alasid. Seega keskkonnamõju strateegilise hindamise läbiviimine detailplaneeringu koostamisel ei ole vajalik.

[bookmark: _Toc241668934]Õhukvaliteet
Tagada tuleb kasutusaegsed õhukvaliteedi tasemete väärtused, mis vastavad keskkonnaministri 27.12.2016 määrusele nr 75 „Õhukvaliteedi piir- ja sihtväärtused, õhukvaliteedi muud piirnormid ning õhukvaliteedi hindamispiirid”. Atmosfääriõhu kaitse seadus sätestab nõuded ja meetmed välisõhu kvaliteedi säilitamiseks ja parandamiseks.
Saasteainete välisõhku suunamist ja levikut ehitustööde ajal on võimalik hoida kontrolli all töökorralduslike ning tehniliste meetmetega. Näiteks tolmavate materjalide ja jäätmete käitlemisel nende niisutamine, seadmete või materjalide katmine (nt veokite katmine koormakattega), tuule suuna jälgimine tööd teostamise ajal, samuti ehitusplatsidel ja neile viivatel teedel tolmutõrje teostamine ning tööks kasutatavate veokite ja masinate tolmust puhastamine.
Kavandatav tegevus ja prognoositav liikluskoormus ei põhjusta õhukvaliteedi halvenemist piirkonnas.

[bookmark: _Toc241668935]Soojussaared
Kuna planeeringualal tekivad suured asfaltkattega ja katustega alad, siis on vajalik kasutusele võtta soojussaare efekti leevendavad meetmed.
Soojussaare efekti leevendavad meetmed:
· katusehaljastus, taimkate, rohealade säilitamine ja täiendavate alade loomine. Taimed ja puud on olulised eelkõige seetõttu, et need jahutavad õhku oma loomuliku niiskuse aurustamisega. Lisaks puudel on ka lisaväärtus, sest pakuvad varju otsese päikese eest;
· pindade värv, kasutades valgeid ja heledaid toone erinevate objektide puhul (katused, hoonete fassaad, kõnniteed jne);
· kasutada energiasäästlikke kliimaseadmeid ja muid kodumajapidamise ja tööstuse seadmeid, mis võivad oma töö energiaga lisasoojust eraldada õhku.


[bookmark: _Toc241668936]KESKKONNALUBADE TAOTLEMISE VÕIMALUS

Keskkonnalubade täpne vajadus ei ole detailplaneeringu koostamise hetkel teada.
Keskkonnalubadeks on jäätmeluba, veeluba, õhusaasteluba ja keskkonnakompleksluba. Eeldatavalt ei ole keskkonnalubade taotlemine vajalik.
Jäätmeloa kohustust reguleerib Jäätmeseaduse § 73. Täpsustavad nõuded on esitatud keskkonna- ministri 21.04.2004 määruses nr 21 „Teatud liiki ja teatud koguses tavajäätmete, mille vastava käitlemise korral pole jäätmeloa omamine kohustuslik, taaskasutamise või tekkekohas kõrvaldamise nõuded”. Jäätmeluba ei ole käsitletavas planeeringus vajalik, sest planeeringualal käitleb füüsiline isik oma kodumajapidamises tekkivaid jäätmeid vastavalt käesoleva seaduse nõuetele.
Maapõueseadus § 97 sätestab ehitiste püstitamisel, maaparandusel või põllumajandustöödel ülejääva kaevise kasutamise. Kaevise võõrandamine või selle väljaspool kinnisasja kasutamine on lubatud ainult Keskkonnaameti nõusolekul. Nõusolekut saab taotleda peale asjaomase tegevusloa saamist või asjaomase projektdokumentatsiooni olemasolul.
Veeluba on vaja taotleda vastavalt Veeseaduse § 187 väljatoodule. Käesoleva planeeringuga ei võeta pinnavett, põhjavett ega juhita suublasse saasteaineid ja jäätmekäitlusmaalt/tööstuse territooriumilt kogunenud sademevett vms. Seega vastavalt Veeseaduse § 187 väljatoodule ei ole vaja taotleda veeluba.
Õhusaasteluba on nõutav juhul, kui käitise tegevusest väljutatakse välisõhku saasteaineid koguses, mis ületab keskkonnaministri 14.12.2016 määruses nr 67 „Tegevuse künnisvõimsused ja saasteainete heidete künniskogused, millest alates on käitise tegevuse jaoks nõutav õhusaasteluba” sätestatud künniskoguseid. Planeeringuga kavandatakse elamumaaja ärimaa sihtotstarbega krunte. Planeeringu koostamise ajal teadaoleva informatsiooni põhjal ei kavandata tegevusi ega heiteallikaid, mille puhul tekiks õhusaasteloa või paikse heiteallika käitaja registreeringu kohustus. Seetõttu võib eeldada, et õhusaasteloa taotlemine ei ole vajalik.


[bookmark: _Toc241668937]DETAILPLANEERINGU ELLUVIIMISEGA KAASNEVAD MÕJUD

Mõju sotsiaalsele keskkonnale
Detailplaneeringu elluviimisel avaldub mõju eelkõige kohaliku ettevõtluskeskkonna arengule ja teenuste kättesaadavusele. Planeeringuga luuakse võimalus uue ärihoone rajamiseks, mis toob piirkonda uusi töökohti ning laiendab kohalikele elanikele ja ettevõtetele pakutavate teenuste valikut.
Planeeringulahendus on koostatud selliselt, et võimalikku mõju ümbritsevatele elamualadele vähendada. Selleks on kavandatud eraldi juurdepääsud kliendi- ja teenindusliiklusele, elamuala suunal kaitsehaljastus ning hoonestuse ja välialade paigutus, mis aitab vähendada visuaalset ja funktsionaalset mõju naaberkinnistutele. Samuti on planeeringuga tagatud nõuetekohane parkimine planeeringuala piires, mistõttu ei põhjusta kavandatav tegevus olulist parkimiskoormuse suurenemist ümbritsevatel tänavatel.
Planeeringu elluviimine ei piira piirkonna elanike juurdepääsu avalikele teedele ega kergliiklusteedele ning säilitab olemasolevad ühendused. Arvestades kavandatud leevendusmeetmeid ja planeeringu- lahendust tervikuna, ei kaasne detailplaneeringu elluviimisega olulist negatiivset mõju sotsiaalsele keskkonnale.

Majanduslikud mõjud
Detailplaneeringu elluviimine avaldab positiivset mõju piirkonna majanduskeskkonnale. Planeering loob eeldused uue ärihoone rajamiseks, soodustades ettevõtluse arengut ning luues uusi töökohti. Kavandatav arendus suurendab piirkonna atraktiivsust ettevõtluspiirkonnana ning aitab kaasa kohaliku teenindus- ja ärikeskkonna mitmekesistamisele.
Planeeringu elluviimisega kaasneb olemasoleva taristu täiendamine ning tehnovõrkude väljaehitamine, mis parandab piirkonna kasutusvõimalusi ja loob eeldused edasiseks arenguks. Samuti suureneb kohaliku omavalitsuse tulubaas läbi maamaksu ning ettevõtlusega seotud maksulaekumiste.
Planeeringuga kavandatud lahendus kasutab olemasolevat teede- ja tehnovõrkude infrastruktuuri efektiivselt ning toetab Rae valla põhjapiirkonna üldplaneeringus kavandatud ettevõtlusala väljakujunemist. Arvestades planeeringu eesmärki ja kavandatud maakasutust, on detailplaneeringu elluviimisega kaasnev majanduslik mõju hinnatav positiivseks.

Kultuurilised mõjud
Planeeringualal puuduvad muinsuskaitsealused mälestised või nende kaitsevööndid, mistõttu ei ole alust eeldada, et hoonete rajamisel oleks otsene negatiivne kultuuriline mõju. Detailplaneeringuga on määratud antud piirkonda sobilikud arhitektuurilised tingimused hoonete rajamiseks. Tuginedes eeltoodule, võib eeldada, et negatiivne mõju kultuurilisele keskkonnale puudub.

Mõju looduskeskkonnale
Detailplaneeringu realiseerimisega kaasnevad mõjud ei ole ulatuslikud, kuna lähipiirkonnas on juba kujunenud hoonestatud ja inimtegevuse poolt mõjutatud keskkond. Planeeringulahendus näeb alale ette korterelamute ja ärihoonete ehitamist. Samuti on ette nähtud ala hooldamiseks ettevaatusabinõud. Planeeritava tegevusega ei kaasne eeldatavalt olulisi kahjulikke tagajärgi nagu vee, pinnase või õhu saastatus, jäätmeteke, müra, vibratsioon, valgus, soojus, kiirgus ja lõhn. Kavandatud tegevus ei avalda olulist mõju ning ei põhjusta keskkonnas pöördumatuid muutusi, ei sea ohtu inimese tervist, heaolu, kultuuripärandit, looduskaitsealuseid objekte ega vara. Kuna kavandatava tegevuse mõju suurus ja ruumiline ulatus ei ole ümbritsevale keskkonnale ohtlik ega ületa keskkonna vastupanu- ning taastumisvõimet, siis oluline keskkonnamõju puudub. Oht inimeste tervisele ja keskkonnale ning õnnetuste esinemise võimalikkus on kavandatava tegevuse puhul minimaalne. Detailplaneeringu elluviimise järgselt täiendavate avariiolukordade tekkimist ette ei ole näha. Oht inimese tervisele avaldub hoonete rajamise ehitusprotsessis. Õnnetuste vältimiseks tuleb kinni pidada ehitusprojektis ning tööohutust määravates dokumentides esitatud nõuetest. Ehitusprotsessis tuleb kasutada vaid kvaliteetseid ehitusmaterjale ning ehitusmasinaid tuleb hooldada, et vältida võimalikku keskkonnareostust nt lekete näol. Töötajad peavad olema spetsiaalse hariduse ja teadmistega. Nii on võimalik vältida ka ohtu keskkonnale, mis võib tekkida, kui töötajad ei ole kompetentsed.

Detailplaneering on pärast kehtestamist aluseks planeeringualal maakorralduslike toimingute tegemisel ja teostatavatele ehitus- ja rajatiste projektidele. Ehitusprojektid peavad olema koostatud vastavalt Eesti Vabariigis kehtivatele projekteerimisnormidele.
Detailplaneering on pärast kehtestamist aluseks planeeringualal maakorralduslike toimingute tegemisel ja teostatavatele ehitus- ja rajatiste projektidele. Ehitusprojektid peavad olema koostatud vastavalt Eesti Vabariigis kehtivatele projekteerimisnormidele.

1. planeeringujärgsete katastriüksuste ja kinnistute moodustamine koos vajalike servituutide seadmisega. Seada planeeringualast välja jäävatele tehnovõrkudele isiklik kasutusõigus võrguvaldaja kasuks;
2. juurdepääsutee, jalgratta- ja jalgteede, tehnovõrkude ja tehniliste rajatiste projekteerimise tingimuste taotlemine, projekteerimine ning nendele ehituslubade taotlemine;
3. tehnovõrkude, tehniliste rajatiste, juurdepääsuteede, jalgratta- ja jalgteede ning avaliku ruumi elementide väljaehitamine. Avaliku ruumi elementidena tuleb rajada vähemalt planeeringus ette nähtud haljastus, sini-rohekoridor, puhke- ja viibimisalad, väliinventar (sh pingid, prügikastid, viidad ja jalgrattahoidjad) ning välisvalgustus. Pärast rajatiste valmimist taotletakse vajalikud kasutusload;
4. planeeringujärgsete hoonete projekteerimine, ehituslubade taotlemine ning ehitamine.

Huvitatud isiku kohustused seoses planeeringu elluviimisega:
Planeeringuga ei tohi kolmandatele osapooltele põhjustada kahjusid ega kahjustada ka avalikku huvi. Katastriüksuse igakordsel omanikul tuleb tagada, et kavandatav ehitustegevus ei kahjustaks naaberkruntide omanike õigusi või kitsendaks naabermaaüksuste maa kasutamise võimalusi (kaasa arvatud haljastus). Juhul, kui planeeritava tegevusega tekitatakse kahju kolmandatele osapooltele, kohustub kahjud hüvitama kahju tekitanud krundi igakordne omanik.
Detailplaneeringu elluviimisega ei kaasne Rae vallale kohustust detailplaneeringukohaste tehnorajatiste väljaehitamiseks ega vastavate kulude kandmiseks.
Planeeringuga seatud ehitusõigused peab realiseerima planeeritava krundi valdaja. Krundi omanik on kohustatud ehitised välja ehitama ehitusprojekti ja ehitusloa alusel. Planeeringu elluviimiseks peavad kõik planeeringualal koostatavad ehitusprojektid olema koostatud vastavalt Eesti Vabariigis kehtivatele seadustele, projekteerimisnormidele ja heale projekteerimistavale.
Transpordiamet ei võta endale kohustusi planeeringuga seotud rajatiste väljaehitamiseks.

Rae vallal on õigus detailplaneering kehtetuks tunnistada või keelduda planeeringualal ehitusloa andmisest, kui huvitatud isik ei ole määratud tähtajaks täitnud planeerimisseaduse § 131 lõike 2 kohaselt võetud kohustusi.

MAAKASUTUSE JUHTOTSTARVE

Maakasotus

Minguljkote mas (i)
Kaitsehaljstuse maa ()
Folumajandusi ja oodusi chumsa (M)
Ouernsa (£5)

Perspektivne armas (Ex8)
Korterstarnurnsa £4)

Ridaclamumas (£1)

Viikeelamuma €)

Burochoonete mea (85)

Teenindusetzeyatete mas (5t)

Kbrge rekreativse vairtusega haljasala maa (H)
Tootmismaa )

Keskusemaa ()

Ohiskondiku haone maa (A4)

Aimaa (8)

Transpordimaa (1)

Puhke: ja virgestusmas (Hr)

